
Høringssvar til Strategi for bæredygtig mobilitet

Funktionskriterium
I “Mobilitet i Vordingborg Kommune, kortlægning 2026, side 8 står der: “Samlet set stiller ældreområdet krav om tilgængelige, sammenhængende og fleksible mobilitetsløsninger, der understøtter ældres deltagelse i hverdags- og sundhedstilbud.”
Det er rigtigt set, da borgere med funktionsnedsættelse har samme behov for mobilitet som alle andre. Men i citatet bruges et alderskriterium. Der findes helt friske ældre, hvorimod funktionsnedsættelse findes i alle aldre. Alder siger intet i sig selv. Det afgørende er funktionsevnen. 
Derfor foreslår Handicaprådet, at man i stedet for et alderskriterium bruger et funktionskriterium i det videre arbejde f.eks. ”Samlet set stiller borgere med funktionsnedsættelse, herunder også ældreområdet, krav om tilgængelighed osv”
Samarbejdspartnere
I “Forslag til Strategi for Bæredygtig Mobilitet 2026” side 2, står “… at alle borgere i Vordingborg Kommune kan få adgang til skole, arbejde, uddannelse, fritidsliv og sociale fællesskaber.
Strategi-forslaget siger intet om, hvordan det nås.
I strategi-forslaget opregnes side 9 en række samarbejdspartnere. Men ældreorganisationer, Danske Handicaporganisationer i Vordingborg Kommune, Seniorråd og Handicapråd nævnes ikke. Det er bemærkelsesværdigt, at man ikke nævner de to lovpligtige kommunale råd, Seniorråd og Handicapråd, som netop er nedsat for at rådgive kommunen.
Vi foreslår, at ovennævnte organisationer medtages i strategien som samarbejds- og sparringspartnere.
Særordninger 
Handicaprådet tager det for givet, at transportbehovet for borgere med omfattende funktionsnedsættelse fortsat indfries med bl.a. gode og for borgeren billige særordninger, herunder visiteret kørsel. Derimod skal det være et langsigtet mål, at alle - også med omfattende nedsat funktionsevne - skal kunne komme med de almindelige ordninger, dvs. almindelige busser mv.
Mainstreaming
Målet er, at også mennesker med funktionsnedsættelse kan benytte sig af de samme tilbud som alle andre. Det kaldes - i mangel af et bedre dansk ord - for mainstreaming. 
Handicaprådets foreslår, at Vordingborg Kommune har et strategisk mål for opfyldelse af transportbehovet for flere borgere med funktionsnedsættelser søges løst under de almindelige transportformer, altså mainstreaming. Det kan dreje sig om eksempelvis brugere af rollatorer, stokke, visse svagt synede og nogle borger med kognitive funktionsnedsættelser. Vi kan ikke komme gruppen af borgere nærmere.
For at nå det mål foreslår Handicaprådet konkret følgende:
Etablering af gode indstigningsforhold til busser. Her har vi i kommunen politisk ønsket, at når man anlægger nye busstoppesteder, skal stoppestedet være hævet med 17 cm over vejbanen, hvilket letter indstigningen. Dette politiske ønske er beklageligvis ikke realiseret ved det allernyeste busstoppested på Valdemarsgade ved Borgernes Hus. Her er kanten kun 12 cm. 
Ekstra anlægsomkostninger til 17 cm er minimale. I Vejdirektoratets vejregler “Kollektiv bustrafik og BRT” og håndbog "Færdselsarealer for alle, Universelt design og tilgængelighed" findes indretning af busstoppesteder, herunder om anbefalet kantstensopspring.
Det skal sikres, at denne politik fastholdes og iværksættes i praksis ved anlæggelse af nye busstoppesteder. Det skal desuden sikres ved nye busser, at dørene passer til det forhøjede niveau, så dørene går ind i bussen og ikke ud, hvorved de ellers vil støde mod de forhøjede kantsten.
Det skal sikres, hvordan forhold for blinde eller svagt synede tilgodeses. Nogle borgere har udfordringer med at orientere sig om busplaner og betaling. Udfordringerne gælder særligt betjening af elektroniske løsninger. Det skal sikres, at disse forhold tilgodeses.
Handicaprådet indgår gerne med råd i det videre arbejde.

